**Slovo nA Úvod SB**

V mene Boha Otca, Syna i Ducha Svätého začíname tieto Služby Božie. Schádzame sa nich v 10. nedeľu po Svätej Trojici. Je nazývaná aj Nedeľou pokánia či Nedeľou Izraela.

Pripomína nám **spoločné korene kresťanov a Židov.**

**Veríme v toho istého Boha**, od ktorého očakávame spásu;

* máme **spoločnú Starú zmluvu**,
* mnohé **modlitby (Žalmy)**,
* **Áronovské požehnanie**.

Pán **Ježiš bol** po matke **Žid**. Židia boli aj Jeho učeníci. Ježiš

povedal: **„Spasenie je zo Židov“** (Ján 4, 22).

Nedeľa Izraela je kresťanskou odpoveďou na židovský sviatok **Tisha be Av*,*** pri ktorom sa vyjadruje smútok za opakované zničenie Jeruzalema a jeruzalemského chrámu: najprv Babylončanmi r. 587 pred Kristom a potom Rimanmi v r. 70 po Kristovi. Vtedy bolo zabitých 1, 1 milióna ľudí.

Bolo by krátkozraké vysvetľovať zničenie chrámu v Jeruzaleme len ako Boží trest pre Izrael za ukrižovanie Ježiša Krista. **Téma tejto nedele totiž znie NEPRIJATÁ MILOSŤ BOŽIA. Je to téma, nie pre iných, ale téma, o ktorej máme premýšľať predovšetkým my.**

**Smutným historickým faktom je, že kresťania, ktorí boli pri moci, sa správali k svojim židovským blížnym často nekresťansky.**

Nedeľa **Izraela je teda aj Nedeľou pokánia, aj za temer**

**2 tisíc rokov kresťanského útlaku Židov, za pohŕdanie nimi**.

Antisemitizmus nemá s kresťanstvom nič spoločné.

Z 1. Mojžišovej 12, 3 vieme, že v potomstve Abraháma majú dôjsť požehnania všetky rodiny zeme (1M 12, 3).

Blahoslavený je národ, ktorému je Bohom Hospodin. Ľud, ktorý si On vyvolil za vlastníctvo. – Vďaka Kristovi sa smieme počítať k Božiemu Ľudu Novej zmluvy.

**Kázeň** z ev. Sl. Božích, BA (NK) 13. 8. 2023, **8.30 s VP**/10.00 h, **10. nedeľa po Trojici,**  **ES: 366, 332**,1; (VP: 332, 2–7, **643**)**, 304** / 636, **A 79**, ep.: R 11, 25 – 32; ev.: L 19, 41 – 48

**Izaiáš 5, 18 – 24**: *„Beda tým, ktorí ťahajú vinu povrazmi ľahkomyseľnosti a hriech vozovými lanami.****19****Ktorí hovoria: Nech sa ponáhľa, nech sa urýchli Jeho dielo, aby sme ho videli. Nech sa priblíži a splní rada Svätého v Izraeli, nech ju poznáme.****20****Beda tým, čo na zlé povedia: Dobré, a na dobré: Zlé, ktorí tmu menia na svetlo a svetlo na tmu, trpké na sladké a sladké na trpké.****21****Beda tým, ktorí sú múdri vo vlastných očiach a sami pred sebou sú rozumní.****22****Beda hrdinom v pití vína a silákom v miešaní opojného nápoja,****23****ktorí ospravedlňujú zločinca za úplatok a spravodlivosť spravodlivým odnímajú.****24****Preto, ako slamu stravuje plameň ohňa a ako seno klesá v plameni, tak ich koreň bude ako hniloba a ich kvet vzlietne ako prach. Lebo zavrhli náuku Hospodina mocností a pohrdli rečou Svätého v Izraeli.“*

**Milí bratia a milé sestry!**

**Lekár oznámil špičkovému tenistovi:** „Napriek predošlým pokusom o liečbu **je Vaša chrbtica vážne poškodená. Buď zanecháte vrcholový šport, alebo...“**

Onen **športovec má** **2 možnosti:**

1) **Uverí svojmu lekárovi, poslúchne ho** a, hoci s vnútorným bôľom ukončí kariéru a postupne stratí vysokú popularitu, no v konečnom dôsledku si zachová zdravie; alebo

2) **Neuverí lekárovi,** nepripustí si jeho slová k srdcu **a urobí si po svojom.** Veď šport mu je predsa všetkým! Možno sa lekár mýli... Veď čím by sa doktori živili, keby voľačo nezakazovali a neustále pred niečím nevarovali...“

**Varovania** a výstrahy zďaleka nie sú iba odstrašovacími prostriedkami. Tie **dobre mienené výstrahy sú pomocou, ukazovateľom cesty, chránia pred nebezpečím a ublížením sebe i ďalším.** Šoféri poznajú výstražné dopravné značky. Nie sú na cestách preto, že správa ciest sa nudí a aby vyvíjala nejakú činnosť, osádza pri cestách značky.

Výstražné a zákazové značky nás varujú pred reálnymi úskaliami a komplikáciami, ktoré na nás na cestách číhajú.

**6-násobné: „Beda“**, ktoré obsahuje 5. kapitola Izaiášovej knihy je tiež **dôraznou Božou výstrahou** **jednotlivcom i Božiemu ľudu.** Môžeme ho prirovnať k dopravnej značke: STOP pred križovatkou. „Stoj, lebo sa rútiš do záhuby.“

**Božie: „Beda“ neznamená, že záhuba** je už tu, že **je neodvratná.** Hoci Božie: „Beda“ zvestuje vážnosť situácie, hovorí aj to, že **záchrana je ešte možná.** **Záchrana závisí aj od postoja nášho srdca k Božiemu slovu.**

Keď Biblia hovorí o Božom súde, vonkoncom nemieni opisovať Boha ako rozhnevanú bytosť, ktorej vypli nervy, pretiekla trpezlivosť. Chce povedať: **Boh – náš, môj i tvoj Tvorca – berie život každého z nás vážne.**  Tým je podčiarknutá **dôstojnosť nášho života.**

Stáva sa, že zažívame, že druhí nás neberú vážne. Rodičom dospievajúcich detí sa neraz zdá, že ich ratolesti ich neberú vážne. Niekedy to platí aj naopak. Deti, mladí ľudia cítia, že ich rodičia či iní dospelí neberú vážne. Poznáme situácie, keď máme dojem, že nás naši nadriadení a predstavení – šéf či vláda neberú vážne. Nech je to tak či onak, **nezabúdajme, že Pán Boh nás berie vážne. Berie vážne to, ako vedieme svoj život.**

Ak Písmo sväté aj dnešný kázňový text obsahujú napomenutia, výzvy k náprave, aj slovo súdu – to je potvrdením skutočnosti, že Pán Boh nás berie vážne a volá nás k zodpovednosti za činy, ktoré odporujú Jeho svätej vôli.

Svätíme Nedeľu pokánia pripomínajúcu dvojnásobné zničenie Jeruzalema a Hospodinovho chrámu. Tieto historické udalosti sú signálom, že **Božie slovo nie sú plané – do vetra vyslovené rečičky.**

Ježišov plač nad Jeruzalemom, to čo Pán predpovedal v evanjeliu (Lukáš 19, 41 – 48), sa v r. 70 po Kristovi skutočne splnilo. Došlo k zničeniu Jeruzalema aj Hospodinovho chrámu – centra náboženského života Božieho ľudu.

Neprepočujme, že **medzi Ježišovou predpoveďou skazy a je naplnením prebehlo temer 40 rokov. Pán Boh zhovieva.** **Boží súd nemusí prísť ihneď. Pán Boh varuje, vystríha práve preto, aby od nás svoj súd odvrátil. On – vládca neba i zeme – je verný svojmu „programovému vyhláseniu“: Nemám záľubu v smrti bezbožného**, ale v tom, aby sa bezbožný odvrátil od svojej zlej cesty a ostal nažive (por. Ezechiel 33, 11).

Božie výstrahy, príklady Božieho súdu v Biblii i dejinách nám hovoria, že **náš konečný údel nám nebude vnútený bez nášho životného rozhodnutia.**

Aj dnes **sa** ešte **smieme rozhodovať, či uveríme Božím varovaniam, alebo nimi pohrdneme.**

Problém je, že hriešny človek nevidí svoj hriech. Alkoholik si neprizná, že je „pod obraz“. Tí, ktorých svedomie otupelo, znecitlivelo, ani nevnímajú, že sa dostali do slepej uličky.

**Pán Boh však svoje: „Beda“ nevyslovuje len tak – svojvoľne.** Za každým Božím: „Beda“ aj v našom texte sú menované konkrétne zlé činy ľudí. V tejto 5. kapitole proroka Izaiáša sú to **hrabivosť** po majetku (v. 8), **svetáctvo** – taký spôsob života, v ktorom **človek stráca zrak pre Božie veci i potreby blížneho.** Je to aj **posmievačstvo** – vyzerajúce ako popieranie Božieho súdu, no v skutočnosti Boží súd priťahuje.

Božie: „Beda“ znie aj **falošnému hrdinstvu a karikatúre mužnosti** prejavujúcej sa v nemiernom pití alkoholu a nespravodlivosti (v. 20).

Znie i **pretvárke**, ktorá dokáže zlu dávať zdanie dobra a nepripúšťa si Božie karhanie. Božie slovo vyhlasuje, že **zle bude s tými, ktorí majú prevrátené hodnoty, ktorí mätú iných a sami sú v podstatných veciach zmätení.** Vydávajú skutočný stav za pravý opak toho, čím je.

Koľkí v minulosti i dnes **arogantne ignorujú Boha či prehodia na Neho vinu** povediac: „Čo je to za Boha, ktorý dopúšťa vojny, nešťastia, choroby... Dovolí, aby cirkev urobila toľko chýb... Dopustí, aby s existenciou sveta a ľudí bolo spojených toľko neprávostí, násilia, krvi...

**Typické pre nás ľudí je, že radi hovoríme o problémoch, no neradi o svojej vine.** Keď hovoríme o problémoch, bolo by nepravdivé len konštatovať stav. Ak vravíme o vine, bolo by sebaklamom nehovoriť o vlastnej hriešnosti. Máme tendenciu poukazovať na druhých, no nie sme v stave poctivo priznať, že **na problémoch sveta máme aj my svoj podiel.**

Premýšľajme: **Čomu by v našom žití povedal Pán Boh: „Beda“?** Čo robím zle, v čom zlyhávame? Alebo čo dobrého zanedbávame konať? Čomu v žití nás – jednotlivcov, rodín, cirkevného zboru by zaznelo Božie: „Beda“?

Môžu to byť veci, ktoré kritizuje Izaiášova kniha, ale a všeličo ďalšie. Každopádne **koreňom zla je zavrhnutie náuky Hospodina mocností, pohrdnutie Jeho rečou** (por. v. 24b).

Hriech má tendenciu ťahať za sebou ďalšie ako povrazom (v. 18). Iba Pán Boh môže otvorené stavidlo hriechu zavrieť. Preto treba brať každý hriech, aj **výstrahy, varovania a napomenutia Božieho slova** veľmi vážne. **Znejú nám, aby sme sa rozhodovali pre Božiu vôľu, nie proti nej.**

**Pán Ježiš plače nad tými, ktorí v duchovnej ľahostajnosti či tvrdosti srdca nevnímajú, že Boh nás volá k náprave**, že Mu záleží, aby sme nezostali v chápadlách hriechu.

Z evanjelia sme počuli, že veľkňazi a zákonníci i **poprední z ľudu chceli Pána Ježiša zahubiť** (Lukáš 19, 47), **no ľud sa k Nemu vinul.**

**Máme možnosť prísť k Ježišovi, za nás ukrižovanému, ale aj slávne vzkriesenému Spasiteľovi. Privinúť sa k Nemu, prijať Pánove slová, Jeho odpustenie.**

Nedeľa pokánia nás pripomenutím skazy Jeruzalema nechce strašiť. **Zvestuje, že máme možnosť činiť pokánie, veriť posolstvu, že Pán miluje hriešnikov a my Mu vierou smieme odpovedať na Jeho lásku, ktorú si nezaslúžime.**

K tomu nás aj dnešná nedeľa pozýva.

Dovoľte zakončiť dvomi citátmi:

„**Kresťanské pokánie znamená nechať Krista vyplniť miesto.**

Ak kresťania nie sú dobrí, Kristus je. Keď nie sú svätí, Kristus je. Ak nie sú rozumní, Kristus je. Keď nie sú prijateľní, Kristus je.“ (André LaCocque)

**„Kristus vo mne je viac mnou, ako ja.“** (Paul Claudel).

Vo Večeri Pánovej smieme Krista prijať, dať sa naplniť Jeho láskou. Amen.

*Použitím myšlienok Adolfa Novotného, Jiřího Beneša a iných prameňov:* **Martin Šefranko, evanjelický a. v. farár**